SISÄASIAINMINISTERIÖ
Ulkomaalaisosasto
	
Lausuntopyyntönne 21.12.2007, dnro SM090:00/2006	
	
LAUSUNTO HALLITUKSEN ESITYKSESTÄ LAIKSI ULKOMAALAISLAIN MUUTTAMISESTA	

Sisäasiainministeriön ulkomaalaisosasto on pyytänyt mm. Helsingin kihlakunnan poliisilaitokselta lausuntoa hallituksen esityksestä eduskunnalle laiksi ulkomaalaislain muuttamisesta. Esitetyllä ulkomaalaislain muuttamisella on tarkoitus saattaa kansallisesti voimaan niin kutusuttu turvapaikkamenettelydirektiivi, jonka tavoitteena on ottaa kaikissa jäsenmaissa käyttöön vähimmäisvaatimukset, joita sovellettaisiin pakolaisaseman myöntämistä ja poistamista koskevissa menettelyissä. 

Lausuntoa valmistellut Helsingin kihlakunnan ulkomaalaispoliisi katsoo, että vain ehdotettuun 95 a §:ään tarpeellista ottaa kantaa. Muilta osin ulkomaalaispoliisilla ei ole esityksen johdosta lausuttavaa.

95 a § Tietojen antaminen kansainvälistä suojelua hakevalle
(Direktiivin 10 artikla 1a kohta)

Nykyinen käytäntö turvapaikkahakemusta vastaanotettaessa noudattaa pääsääntöisesti kyseistä luonnosehdotusta. Turvapaikanhakijalle annettava Maahanmuuttoviraston ohje ’Tietoa turvapaikanhakijalle’ sisältää em. luonnoksessa mainitut tiedot.

Turvapaikkadirektiivin 10 artikla 1a kohta velvoittaa ilmoittamaan turvapaikanhakijalle myös niistä seurauksista, joita hakijalle koituu velvoitteidensa täyttämättä jättämisestä ja kieltäytymisestä yhteistyöstä viranomaisen kanssa. Kyseinen velvoite puuttuu kuitenkin lakiehdotuksesta. Ulkomaalaispoliisin näkemyksen mukaan velvoitteen mainitseminen kansallisessa laissa on tarpeellinen, joten poliisilaitos ehdottaa, että se lisättäisiin 95 a §:ään.

Turvapaikka-asian käsittelyssä noudatetaan ulkomaalaislakia, hallintolakia ja poliisilakia. Ulkomaalaislain nojalla poliisi selvittää turvapaikanhakijan henkilöllisyyden, matkareitin ja maahantulon. Selvittäminen suoritetaan poliisitutkintana, jossa totuudessapysymisvelvollisuutta koskevassa asiassa sovelletaan seuraavia lainkohtia: PolL 38 § 1 mom. sekä RL 15:2  ja 16:5 §:t. Muista seuraamuksista totuudessapysymisvelvoitteen noudattamatta jättämisestä säädetään UlkL 58 §:n 3 mom:ssa, sekä 108 ja 101 §:issä.

Poliisilain 38 §:n 1 momentin mukaan jos tutkinta suoritetaan jonkun henkilön oikeuksiin tai velvollisuuksiin vaikuttavan seikan selvittämiseksi, hänen asemaansa sovelletaan esitutkinnan asianosaisia koskevia säännöksiä. Tallöin asianosaisen sekä tämän laillisen edustajan ja asiamiehen on pysyttävä totuudessa tehdessään selkoa tutkittavasta asiasta ja vastatessaan esitettyihin kysymyksiin. Väärien tietojen antaminen on rangaistava teko, joka voi täyttää rikoslain 15:2 ja 16:5 §:issä säädettyjen rikosten tunnusmerkistöt; perätön lausuma viranomaismenettelyssä, jossa rangaistusmaksimi on kaksi vuotta vankeutta, ja väärien henkilötietojen antaminen, jossa rangaistusmaksimi on 6 kuukautta vankeutta. Totuudessapysymisvelvoitteen noudattamatta jättäminen täyttää usein myös RL 16:7 §:n rekisterimerkintärikoksen tunnusmerkistön, jossa rangaistusmaksimi on kolme vuotta vankeutta. Teko toteutuu, kun viranomaiselle annetut paikkansa pitämättömät tiedot, esim. henkilötiedot, rekisteröidään viranomaisen pitämään yleiseen rekisteriin ja aiheutetaan siihen näin oikeudellisesti merkityksellinen virhe. 

Maahanmuuttoviraston suorittamassa hallinnollisessa turvapaikkapuhuttelussa totuudessapysymisvelvoitteen noudattamatta jättämisen hallinnollisista seuraamuksista on säädetty UlkL 58 §:n 3 momentissa ja 108 §:ssä, oleskeluluvan ja / tai pakolaisaseman peruuttaminen sekä UlkL 101 §:ssä (hakemus voidaan hylätä ilmeisen perusteettomana).

Seuraamukset totuudessapysymisvelvoitteen noudattamatta jättämisestä poliisin turvapaikkakuulustelussa on säädetty rikoslaissa. Maahanmuuttoviraston suorittamassa hallinnollisessa turvapaikkapuhuttelussa seuraamukset on säädetty ulkomaalaislaissa. Jos tarkastellaan hakijalle mahdollisesti koituvia seuraamuksia kokonaisuudessaan, niitä koskevan ilmoitusvelvollisuuden sisällyttäminen lakiin on jo hakijankin oikeusturvan kannalta tarpeellista. Lisäksi ulkomaalaispoliisi katsoo, että mikäli ilmoitusvelvollisuutta ei sisällytetä ulkomaalaislakiin, se ei välttämättä toteuta turvapaikkamenettelydirektiiviin (2005/85/EY) 10 artiklassa säädettyjä vaatimuksia. 

Poliisipäällikkö
Poliisikomentaja		Jukka Riikonen

Rikosylikomisario 		Aarre Riikonen